*Benedek Elek*

**Karácsonyi ének**

*Angyalok éneklik:*

Csillagok, csillagok, szépen ragyogjatok,

Jámbor pásztoroknak utat mutassatok!

Ihol, Bethlehemben kinyílt egy szép virág,

Akinek nyílását várta egész világ,

Várta egész világ.

Márvány palotában őt ne keressétek,

Istennek szent fiát ottan nem lelnétek.

Jászol a bölcseje, rongy a takarója,

Barmok rálehelnek, hidegtől ez ójja,

Hidegtől ez ójja.

*Pásztorok a jászol előtt:*

Óh, szép rózsavirág, virágok virága,

Ki egész világért jöttél e világra!

Bölcsőd hogyha volna, anyád elringatna,

Párnád hogyha volna, szépen elaltatna,

Szépen elaltatna!

*Angyalok éneklik:*

Pásztorok, pásztorok, ne szomorkodjatok,

E nagy szegénységen inkább vigadjatok.

Akinek, akinek rongy a takarója,

Abból lesz, abból lesz világ megváltója,

Világ megváltója!